Hvis Henrik Thorup (DF) havde håbet på en rolig førstedag som ny formand for Statsrevisorerne, blev håbet hurtigt slukket.

Thorup, der er gift med Folketingets formand, Pia Kjærsgaard (DF), blev officielt valgt til formand onsdag, og senere samme dag måtte han i arbejdstøjet, da Statsrevisorerne på baggrund af en omfattende beretning fra Rigsrevisionen rettede skarp kritik af fiskeriområdet.

»Vi er helt oppe i den tunge ende. Ikke oppe i den tungeste, men i den tunge ende,« sagde formanden, da han blev bedt om at graduere Statsrevisorernes kritik.

»Det er en administration eller mangel på samme, så man tror, det er løgn,« tilføjede han.

Kritikken kom som beskrevet på baggrund af Rigsrevisionen – Folketingets uafhængige kontrolinstans – som onsdag offentliggjorde en omfattende beretning om fiskeriområdet.

I den godt 50 sider lange rapport fremgår det, at forvaltningen af EU-støttekroner til fiskeriet herhjemme langt fra har kørt efter bogen.

Konkret har Rigsrevisionen undersøgt en række støtteordninger under Den Europæiske Hav- og Fiskerifond (EHFF) i perioden 2014-2017.

Fonden har blandt andet til formål at hjælpe fiskere med overgangen til bæredygtigt fiskeri, og den »finansierer projekter, der skaber nye job og bedre livskvalitet langs de europæiske kyster«.

Men pengene fra fonden har ikke været administreret korrekt. Langt fra endda, som det hedder i Rigsrevisionens rapport:

»Rigsrevisionen vurderer, at Udenrigsministeriets forvaltning af tilskudsordninger under EHFF-programmet samlet set har været meget kritisabel,« skriver Rigsrevisionen og uddyber:

»Ministeriets mangelfulde forvaltning har medført, at ministeriet har udbetalt tilskud i modstrid med lovgrundlaget, samt at der er sket forskelsbehandling af ansøgere. Ministeriets mangelfulde forvaltning indebærer en risiko for tilbagebetalingskrav fra Europa-Kommissionen.«

Mistanke om stråmandsvirksomhed og svig

Fiskeriområdet blev i august 2017 flyttet fra Miljø- og Fødevareministeriet til Udenrigsministeriet, men selvom hovedparten af den undersøgte periode vedrører Miljø- og Fødevareministeriet, er det sidstnævnte, som nu er ressortansvarlig i dag.

Rigsrevisionen har set på fire konkrete tilskudsordninger på fiskeriområdet under EHFF. Programmet udgjorde 875,4 mio. kroner i den undersøgte periode, og EU finansierede omkring 75 procent af midlerne.

I sin gennemgang af rapporten fremhæver Statsrevisorerne en række kritikpunkter. Ifølge reglerne kan fiskere for eksempel være udelukket fra at modtage EU-penge, hvis de har overtrådt reglerne, men strafpointsystemet har »været forvaltet i strid med lovgrundlaget«, hedder det, og næsten en fjerdedel af de undersøgte tilskud burde slet ikke have været tildelt.

Det fremgår desuden, at kravene til at modtage tilskud slet og ret har været fortolket forkert, og det betyder, at nogle af de fiskere, som ellers var berettigede til tilskud, ikke har søgt. I andre tilfælde har fiskere fået et for højt tilskud.

Den omfattende granskning betyder også, at politiet nu bliver en del af sagen.

»Rigsrevisionens gennemgang af tilbud, fakturaer og betalingsdokumentation giver anledning til mistanke om interessekonflikter, stråmandsvirksomhed og svig. Udenrigsministeriet forventer således at politianmelde mindst 10 procent af sagerne i Rigsrevisionens stikprøve, og ministeriet vil indberette sagerne med mistanke om svig til Det Europæiske Kontor for Bekæmpelse af Svig,« skriver Statsrevisorerne.

Det fremgår ikke præcis, hvem der er blevet politianmeldt, men det drejer sig om en række støttemodtagere, hvilket kan dække over konkrete fiskere eller selskaber. I alt drejer det sig om fem anmeldelser.

Fiskeriminister Eva Kjer Hansen (V) forklarer i en pressemeddelelse, at Rigsrevisionen tegner »et meget alvorligt billede af forvaltningen på fiskeriområdet, denne gang på tilskudsområdet«.

Om de fem anmeldelser skriver ministeren:

»At vi følger Rigsrevisionens beretning op med politianmeldelser vidner om alvoren. Jeg tager Rigsrevisionens og Statsrevisorernes kritik meget alvorligt. Kritikken peger på en række forvaltningsmæssige problemer, som vi allerede er i gang med at rette op på som opfølgning på Rigsrevisionens beretning fra sidste år og vores egen undersøgelse fra Kammeradvokaten.«

»Uduelig forvaltning«

Kort efter rapporten fra Rigsrevisionen blev offentliggjort, gjorde Enhedslisten det klart, at Eva Kjer Hansen også kommer til at forklare sig på et kommende samråd. Partiets demokratiordfører, Pelle Dragsted, forklarede i en pressemeddelelse:

»Vi ved, at nogle få fiskere er blevet mangemillionærer på Venstres fiskeripolitik på bekostning af vores fælles naturressourcer, og at der har været omfattende fusk med fiskekvoterne, og nu tyder Rigsrevisionens rapport på, at nogle fiskere har tilranet sig store millionbeløb ved svig og stråmandsvirksomhed, godt hjulpet på vej af en meget uduelig forvaltning.«

Det er ikke første gang, at Rigsrevisionen har gransket fiskeriområdet. I august sidste år fandt Statsrevisorerne på baggrund af en beretning fra Rigsrevisionen således den allerskarpeste kritik frem.

I klare vendinger gjorde de det klart, at Miljø- og Fødevareministeriet ikke har haft kontrol med de fiskekvoter, der er blevet tildelt. Det har betydet, at en større del af kvoterne er havnet hos de såkaldte kvotekonger, hvilket var stik imod Folketingets intentioner. Den daværende formand for Statsrevisorerne, Peder Larsen (SF), lagde ikke fingre imellem i sin kritik:

»Der er en ganske usædvanlig sag, som vi aldrig havde troet, vi skulle behandle. Der er så mange alvorlige svigt, og det har stået på en lang periode. Den er gal på alle tangenter,« sagde han ifølge DR.

Dengang blev politiet også anmodet om at indlede en efterforskning.

»Ministeren er altid ansvarlig«

Eva Kjer Hansen oplyste onsdag, at hun nu også vil have undersøgt de seks erhvervsrettede tilskudsordninger, som ikke er omfattet af Rigsrevisionens undersøgelse. Regeringen har allerede tilført fiskeriområdet flere midler til fiskeriforvaltningen, men der er brug for flere, forklarede ministeren.

På pressemødet onsdag blev Henrik Thorup flere gange spurgt til, hvorvidt sagen bør få politiske konsekvenser.

Han understregede, at det endnu er for tidligt at sige, og det afhænger af, »hvem der har siddet der, og hvor meget involveret man er«.

Han blev også spurgt til, om sagen »på nogen måde er belastende« for den nuværende minister, selvom undersøgelsen kun strækker sig frem til 2017.

»Ja, på en eller anden måde er det jo, for ministeren er altid ansvarlig for det. Men hvor meget ansvar, ministeren har i den sag, det kan jeg ikke sige noget om nu,« sagde Thorup.